CELEX: 62014CO0203
Language: da
Date: 2015-04-24 00:00:00
Title: Domstolens kendelse (Store Afdeling) af 24. april 2015.#Consorci Sanitari del Maresme mod Corporació de Salut del Maresme i la Selva.#Anmodning om præjudiciel afgørelse indgivet af Tribunal Català de Contractes del Sector Públic.#Indledning af den mundtlige forhandling – afholdelse af et retsmøde.#Sag C-203/14.

Parter
               Dommens præmisser
               Afgørelse
               
            
            Parter
            I sag C-203/14,
            angående en anmodning om præjudiciel afgørelse i henhold til artikel 267 TEUF, indgivet af Tribunal Català de Contractes del Sector Públic (Spanien) ved afgørelse af 25. marts 2014, indgået til Domstolen den 23. april 2014, i sagen:
            Consorci Sanitari del Maresme 
            mod
            Corporació de Salut del Maresme i la Selva 
            har
            DOMSTOLEN (Store Afdeling)
            sammensat af præsidenten, V. Skouris, vicepræsidenten, K. Lenaerts, afdelingsformændene A. Tizzano, R. Silva de Lapuerta, T. von Danwitz, A. Ó Caoimh, J.-C. Bonichot, C. Vajda og S. Rodin samt dommerne A. Arabadjiev, M. Berger (refererende dommer), E. Jarašiūnas, C.G. Fernlund, J.L. da Cruz Vilaça og F. Biltgen,
            generaladvokat: N. Jääskinen
            justitssekretær: A. Calot Escobar,
            efter at have hørt generaladvokaten,
            afsagt følgende
            Kendelse 
            
            Dommens præmisser
            1. Anmodningen om præjudiciel afgørelse vedrører fortolkningen af artikel 1, stk. 8, og artikel 52 i Europa-Parlamentets og Rådets direktiv 2004/18/EF af 31. marts 2004 om samordning af fremgangsmåderne ved indgåelse af offentlige vareindkøbskontrakter, offentlige tjenesteydelseskontrakter og offentlige bygge- og anlægskontrakter (EUT L 134, s. 114).
            2. Anmodningen er blevet indgivet som følge af en særlig forvaltningsretlig klage på området for indgåelse af offentlige kontrakter, som Consorci Sanitari del Maresme (sundhedskonsortium i Maresme-distriktet) indgav med henblik på dels annullation af den afgørelse, hvorved udbudsudvalget i Corporació de Salut del Maresme i la Selva (myndigheden for sundhedstjenester i Maresme- og Selva-distrikterne) nægtede dette konsortium tilladelse til at deltage i et åbent udbud med henblik på tildeling af tjenester inden for magnetisk resonans til de af Corporació de Salut del Maresme i la Selva drevne sundhedscentre, dels, at det nævnte konsortium får adgang til at deltage i udbudsproceduren.
            3. Ved afgørelse af 13. januar 2015 henviste Domstolen sagen til Sjette Afdeling og besluttede i henhold til Domstolens procesreglements artikel 76, stk. 2, at der ikke skulle afholdes mundtlig forhandling. Domstolen besluttede desuden, at sagen skulle pådømmes uden forslag til afgørelse.
            4. Da der opstod tvivl om Domstolens kompetence, fremsendte Domstolen den 9. februar 2015 en anmodning om uddybende oplysninger til Tribunal Català de Contractes del Sector Públic (den catalanske ret på området for kontrakter i den offentlige sektor). Denne besvarede anmodningen ved skrivelse af 12. februar 2015, som indgik til Domstolen den 17. februar 2015.
            5. Henset til de af Tribunal Català de Contractes del Sector Públic fremsendte præciseringer finder Domstolen, at det er nødvendigt, at der afholdes en indgående forhandling for den. Domstolen har besluttet at omfordele den foreliggende sag til Store Afdeling, som skal træffe afgørelse, efter at generaladvokaten har fremsat sit forslag til afgørelse.
            6. Det fremgår således af de nævnte præciseringer, at den særlige forvaltningsretlige klage på området for indgåelse af offentlige kontrakter, som er genstand for proceduren i hovedsagen, er fakultativ, at den afgørelse, hvorved der træffes afgørelse om denne klage, udgør det sidste administrative retsmiddel, og at denne afgørelse efterfølgende kan være genstand for en almindelig forvaltningsretssag (»contencioso-administrativo«).
            7. Spørgsmålet opstår, om Tribunal Català de Contractes del Sector Públic opfylder de i Domstolens praksis fastsatte kriterier for at kunne anses for at være en ret som omhandlet i artikel 267 TEUF.
            8. Domstolen finder derfor, at der skal afholdes et retsmøde med henblik på at gøre det muligt for de parter, som er omhandlet i artikel 23 i statutten for Den Europæiske Unions Domstol, at give udtryk for deres eventuelle synspunkter vedrørende det i denne kendelses præmis 7 anførte spørgsmål.
            
            Afgørelse
            Af disse grunde bestemmer Domstolen (Store Afdeling):
            1) Den mundtlige forhandling i sag C-203/14 indledes. 
            2) Datoen for retsmødet fastsættes ved særskilt retsakt. 
            3) De parter, der er omhandlet i artikel 23 i statutten for Den Europæiske Unions Domstol, opfordres til at give udtryk for deres eventuelle synspunkter vedrørende spørgsmålet om, hvorvidt Tribunal Català de Contractes del Sector Públic (Spanien) opfylder de i Domstolens praksis fastsatte kriterier for at kunne anses for at være en ret som omhandlet i artikel 267 TEUF. 
            4) Afgørelsen om sagens omkostninger udsættes.